IZVEDBENI SKLEP KOMISIJE (EU) 2022/326

z dne 24. februarja 2022

o spremembi Izvedbenega sklepa (EU) 2019/961 o odobritvi začasnega ukrepa, ki ga je Francoska republika sprejela v skladu s členom 129 Uredbe (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (REACH), da bi omejila uporabo in dajanje v promet nekaterega lesa, obdelanega s kreozotom in drugimi snovmi, povezanimi s kreozotom

(notificirano pod dokumentarno številko C(2022) 1074)

(Besedilo v francoskem jeziku je edino verodostojno)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (1) ter zlasti člena 129(2) Uredbe,

ob upoštevanju naslednjega:

(1) Komisija je 7. junija 2019 sprejela Izvedbeni sklep (EU) 2019/961 (2) (v nadaljnjem besedilu: sklep) o odobritvi začasnega ukrepa, ki ga je Francija sprejela v skladu s členom 129 Uredbe (ES) št. 1907/2006, da bi omejila uporabo in dajanje v promet nekaterega lesa, obdelanega s kreozotom in drugimi snovmi, povezanimi s kreozotom.

(2) V skladu s členom 1(1) sklepa je bil začasni ukrep dovoljen za obdobje 27 mesecev od datuma začetka veljavnosti sklepa in se je torej iztekel 7. septembra 2021.

(3) Namen obdobja 27 mesecev je bil zagotoviti dovolj časa za zaključek postopka za sprejetje omejitev, ki ga mora Francija v skladu s členom 129(3) Uredbe (ES) št. 1907/2006 sprožiti tako, da Evropski agenciji za kemikalije (v nadaljnjem besedilu: Agencija) v treh mesecih po sprejetju sklepa predloži dokumentacijo v skladu s Prilogo XV k navedeni uredbi (v nadaljnjem besedilu: dokumentacija iz Priloge XV).

(4) Z Izvedbenim sklepom Komisije (EU) 2021/1839 (3) je bil datum izteka odobritve kreozota za uporabo v biocidnih proizvodih vrste proizvodov 8 odložen do 31. oktobra 2022. To je bilo storjeno, da bi se upoštevala čas, potreben za pripravo in predložitev mnenja Agencije, ter čas, potreben za odločitev, ali je izpolnjen vsaj eden od pogojev iz člena 5(2), prvi pododstavek, Uredbe (EU) št. 528/2012 Evropskega parlamenta in Sveta (4) in ali je zato mogoče podaljšati odobritev kreozota.

(5) Francija postopka za sprejetje omejitev ni sprožila v treh mesecih po sprejetju sklepa. Francija trdi, da morata biti področje uporabe in vsebina dokumentacije iz Priloge XV, ki jo je treba predložiti, tesno povezana s sklepi razprav o podaljšanju ali nepodaljšanju odobritve kreozota na podlagi Uredbe (EU) št. 528/2012, da se zagotovi pravna skladnost morebitne omejitve na podlagi Uredbe (ES) št. 1907/2006 z ugotovitvami navedenih razprav. Zavezala se je, da bo dokumentacijo iz Priloge XV predložila do 1. februarja 2022, da bo lahko upoštevala sklepe iz navedenih razprav.

(6) Obdobje odobritve začasnega ukrepa bi moralo biti dovolj dolgo, da se lahko zaključi postopek za sprejetje omejitev. Ob upoštevanju rokov, vključenih v postopek za sprejetje omejitev, bi bilo treba obdobje odobritve začasnega ukrepa podaljšati za enako obdobje, kot je izračunano v sklepu, tj. za 27 mesecev od datuma predložitve dokumentacije iz Priloge XV.

(7) Razlogi za odobritev začasnega ukrepa, kot so opisani v Izvedbenem sklepu (EU) 2019/961, ostajajo nespremenjeni. Zato bi bilo treba začasni ukrep odobriti.

(8) Da bi se izognili pravni nejasnosti, ki bi nastala z iztekom odobritve francoskega začasnega ukrepa pred zaključkom postopka za sprejetje omejitev, je treba podaljšati obdobje, za katerega je bil začasni ukrep odobren, in sicer z retroaktivnim učinkom. Pri izračunu obdobja bi bilo zato treba kot začetek obdobja upoštevati 8. september 2021 in ne pričakovani datum predložitve dokumentacije iz Priloge XV ter posledično prišteti dodatnih pet mesecev, tako da bi skupno podaljšanje obdobja znašalo 32 mesecev.

(9) Izvedbeni sklep (EU) 2019/961 bi bilo zato treba ustrezno spremeniti.

(10) Ta sklep je v skladu z mnenjem odbora, ustanovljenega po členu 133 Uredbe (ES) št. 1907/2006 –

SPREJELA NASLEDNJI SKLEP:

Člen 1 V členu 1(1) Izvedbenega sklepa (EU) 2019/961 se „27 mesecev“ nadomesti s „59 mesecev“.

Člen 2 Ta sklep se uporablja od 8. septembra 2021.

Člen 3 Ta sklep je naslovljen na Francosko republiko.

V Bruslju, 24. februarja 2022 Za Komisijo Thierry BRETON član Komisije

(1) UL L 396, 30.12.2006, str. 1.

(2) Izvedbeni sklep Komisije (EU) 2019/961 z dne 7. junija 2019 o odobritvi začasnega ukrepa, ki ga je Francoska republika sprejela v skladu s členom 129 Uredbe (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (REACH), da bi omejila uporabo in dajanje v promet nekaterega lesa, obdelanega s kreozotom in drugimi snovmi, povezanimi s kreozotom (UL L 154, 12.6.2019, str. 44).

(3) Izvedbeni sklep Komisije (EU) 2021/1839 z dne 15. oktobra 2021 o odlogu datuma izteka odobritve kreozota za uporabo v biocidnih proizvodih vrste proizvodov 8 (UL L 372, 20.10.2021, str. 27).

(4) Uredba (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (UL L 167, 27.6.2012, str. 1).